Det bør være Staten og ikke den enkelte kommune, der udsteder en EU-godkendelse af et ophugningsværft. Det siger direktøren for Grenå Havn, efter at Frederikshavn har udstedt en EU-licens til det store amerikanske skrotfirma Modern American Recycling Services (MARS). Ifølge Henrik Carstensen giver det ulige konkurrencevilkår. - De fleste kommuner har ikke kompetencerne til at tackle de meget komplekse miljøopgaver, der følger med sådan et ophugningsværft. Der er alt fra asbest til radioaktivt affald, som staten burde være myndighed for. Det vil også give ens rammevilkår, så vi ikke får en række lokale vurderinger af miljøkontrollen på området, siger administrerende direktør i Grenå Havn, Henrik Carstensen. Men kritikken gør intet større indtryk på Frederikshavn Kommunes borgmester. - Vi overholder selvfølgelig den lovgivning, der er på området, og den er national, så Grenås direktør burde rette sin kritik mod Folketinget og ikke mod os. Jeg kommer til at tænke, at de andre havne er ærgerlige over, at de ikke selv har fået en stor skrotvirksomhed til deres havn, siger Birgit Hansen (Soc. dem.). Men Frederikshavns godkendelse af MARS har også vakt opsigt på Christiansborg, hvor flere miljøordførere undrer sig over kommunens dobbeltrolle i sagen. Havnen er ejet af kommunen, som dermed står som udlejer for MARS, som den samtidigt er miljømyndighed overfor. Pia Olsen Dyhr, der er formand for SF og sidder i Folketingets Miljøudvalg siger: - Der er tydeligvis tale om en interessekonflikt. Man kan ikke have begge hatte på og tjene penge på en virksomhed, som man er myndighed på, siger Pia Olsen Dyhr. Formanden for Folketingets Miljøudvalg Pia Adelsteen vil rejse sagen i udvalget. - I et sådan tilfælde vil det nok være klogt om tilsynet ligger hos en statslig  myndighed som Miljøstyrelsen, så vi ikke er i tvivl om, at reglerne bliver overholdt, siger Pia Adelsteen (DF).

Referat:
Grenå Havn  kommer nu med kritik af Frederikshavn i sagen om de to boreplatforme. Kritikken gør dog intet større indtryk i Frederikshavn.